
REFERAT
privind aprobarea Studiului de fezabilitate “Infrastructură Comunală, Faza II” în vederea renovării centrului istoric al oraşului Timişoara. Reabilitarea Monumentelor Istorice din Cartierele Istorice ale Timişoarei

Municipiul Timişoara, atestat documentar în anul 1212, deţine un amplu şi valoros patrimoniu arhitectural. Peste 14.000 de clădiri formează astăzi un ansamblu cu o identitate inconfundabilă, oraşul fiind denumit atât de frumos “Mica Vienă”. Din nefericire, datorită vechimii lor şi a unei întreţineri inadecvate, odată cu trecerea vremii, majoritatea monumentelor şi clădirilor valoroase din punct de vedere arhitectural, se află  într-o fază avansată de uzură şi degradare. 

Începând cu anul 2005 municipalitatea timişoreană, beneficiind de asistenţă tehnică germană, a iniţiat Programul pentru Reabilitare Prudentă şi Revitalizare Economică a Cartierelor Istorice Fabric, Cetate şi Iosefin, program participativ prin care se doreşte încurajarea şi sprijinirea proprietarilor de clădiri istorice din aceste cartiere în reabilitarea clădirilor lor în conformitate cu standardele tehnice şi arhitecturale în domeniu. Reabilitarea acestor clădiri presupune cheltuieli financiare foarte mari, iar majoritatea proprietarilor şi a asociaţiilor de proprietari nu au mijloacele financiare necesare pentru realizarea măsurilor de reabilitare, fapt pentru care s-au căutat resurse financiare complementare pentru acoperirea cheltuielilor privind reabilitarea clădirilor istorice.         
Germania este unul din cei mai importanţi parteneri ai României în domeniul cooperării economice bilaterale. Începând cu 1991, România a beneficiat de asistenţă financiară nerambursabilă de aproximativ 177 milioane de euro, sprijin oferit de RFG în vederea integrării în UE. 

Baza legală a acestei asistenţe o reprezintă ,,Acordul cadru privind colaborarea tehnică între România şi Republica Federală Germania”, semnat la 6 mai 1994, ratificat de Parlamentul României prin Legea nr. 17 din 6 martie 1995, intrat în vigoare la 10 septembrie 1996. 

Asistenţa acordată de Germania vizează crearea cadrului intern pentru economia de piaţă (combaterea inflaţiei, privatizarea, limitarea participării statului în economie, diminuarea deficitului bugetar, instituirea unui sistem eficient de impozitare, promovarea investiţiilor şi reducerea cheltuielilor pentru consum), precum şi adaptarea economiei ţărilor aflate în tranziţie la cerinţele pieţei internaţionale (convertibilitatea monetară, echilibru economic extern, competitivitate internaţională). 
În temeiul acestui cadru, România încheie anual acorduri guvernamentale de colaborare financiară. 

Prin Acordul între Guvernul Republicii Federale Germania şi Guvernul României privind cooperarea financiară pentru anul 2006, semnat la Bucuresti la 24 iulie 2008, ratificat prin O.U.G. nr. 171/2008, publicată în Monitorul Oficial al României nr. 802/28.11.2008, Guvernul Federal German oferă Guvernului României posibilitatea accesării de credite în valoarea totală de 3 milioane de euro cu scadenţă foarte lungă (scadenţă la 30 de ani, 10 ani perioada de graţie) şi dobândă foarte avantajoasă de 2% p.a. 
Articolul nr.1 al Acordului între Guvernul Republicii Federale Germania şi Guvernul României privind cooperarea financiară pentru anul 2006, ratificat prin O.U.G. nr. 171/2008, prevede faptul că 
„Guvernul Republicii Federale Germania oferă Guvernului României sau altor beneficiari selecţionaţi în comun de cele  două guverne, posibilitatea de a primi următoarele sume din partea Institutului de Credit pentu Reconstrucţie (Kreditanstalt für Wiederaufbau, KfW) din Frankfurt pe Main:
1. un  împrumut în valoare de până la 3.000.000 EUR, cu scadenţa la 30 de ani, 10 ani perioadă de graţie, dobândă fixă de 2% p.a.,  precum şi o sumă de finanţare nerambursabilă  de până la 2.000.000 Eur pentru proiectul „Infrastructura comunală, faza II” în vederea renovării centrului istoric al oraşului Timişoara”.

Prin adresa nr. 440857/11.12.2008 Ministerul Economiei şi Finanţelor din România (Direcţia Generală de Trezorie şi Datorie Publică) ne-a comunicat faptul că „pentru demararea formalităţilor în vederea negocierii, semnării şi ratificării documentelor juridice ce vor guverna derularea împrumutului KfW ce are drept obiect  finanţarea reabilitării monumentelor istorice din cartierele vechi ale Timişoarei, trebuie să ne puneţi la dispoziţie o copie după Avizul Comitetului Interministerial de Finanţări, Garanţii şi Asigurări”. În urma contactării acestui Comitet, s-a decis faptul că, în vederea obţinerii avizului mai sus menţionat, trebuie prezentat un Studiu de Fezabilitate.

În acest context, în urma procedurii legale, a fost atribuită elaborarea Studiului de fezabilitate către firma I.S.E. Performer Consult S.R.L, în baza contractului de prestări servicii nr. 29/16.02.2009.
Având în vedere cele menţionate mai sus, 

Propunem 

Comisiilor de specialitate din cadrul Consiliului Local al Municipiului Timişoara:

- aprobarea Studiului de Fezabilitate “Infrastructură Comunală, Faza II” în vederea renovării centrului istoric al oraşului Timişoara, conform OUG 171/2008. Reabilitarea Monumentelor Istorice din Cartierele Istorice ale Timişoarei, conform Acordului de împrumut şi finanţare între KfW, România şi Municipiul Timişoara, în valoare de 43.239,12 mii Lei, respectiv 10.055,609 mii Euro (inclusiv TVA), elaborat de către S.C. I.S.E. PERFORMER CONSULT S.R.L. Timişoara, cu Devizul General prevăzut în Anexa la prezentul referat.

